અફવા પૂર્વગ્રંથિનો આધાર લે છે. મસ્તિષ્કના મિરર-ન્યુરોન્સ જેનું કામ કોપી-પેસ્ટનું છે તે અફવાના પ્રસાર દરમિયાન સક્રિય હોય છે. ઈર્ષ્યા અને પરપીડનવૃત્તિ ઘણે ભાગે અફવાની આગમાં ઘાસલેટ છાંટે છે. હા, અફવા અપને આપમાં જ હિંસા છે તેવું કહી શકાય. આળસુ કે વિલાસી પ્રકારના વ્યક્તિત્વ કે અંતરાલમાં અફવાને મોજ પડે. અફવામાં કલ્પનાશક્તિનો દુરુપયોગ છે. ટ્રેન્ડ ‘ને ટ્રેડિશન બંનેને ખરાબ રીતે વાપરી શકનાર અફવાની કુકળા ઍડવર્ટાઇઝિંગ અને માર્કેટિંગના ઘણા તજજ્ઞ સિદ્ધ કરી બેઠા હોય છે. રાજકારણી હોય કે સમાજના ખેલીઓ, અફવા નામનું શસ્ત્ર એમના ભાથામાં સદૈવ રેડી ટુ યુઝ હોય છે. ઘણી વાર સાચી કે ખોટી પણ અગાઉથી લોકોના મગજમાં સંગ્રહાયેલી માહિતીનો થોડો ઘણો ઉપયોગ અફવા કરે છે. તો ઘણી વાર અફવામાં ચાલતી, વહેતી કે ઊડતી વાત અમુક સમય-સંજોગ કે અર્થ મુજબ સાચી હોય છે અને જ્યારે અફવા તરીકે કામમાં લેવાય છે ત્યારે તે થોડી કે પૂરી અસત્ય સ્વરૃપ હોય છે. એકથી વધુ રીતે અધૂરી તેમ જ મર્યાદિત માહિતી પણ આખરે અફવા છે.